Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 21.06.2022

**Αρ. Πρωτ.:**  907

ΠΡΟΣ: κ. Α. Πλεύρη, Υπουργό Υγείας

**ΚΟΙΝ: «Πίνακας Αποδεκτών»**

ΘΕΜΑ: «Επιτακτική η ανάγκη αναπροσαρμογής της αποζημίωσης για τη μετακίνηση των αιμοκαθαιρόμενων ασθενών**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί την τριτοβάθμια Οργάνωση των ατόμων με αναπηρία, με χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Η Ε.Σ.Α.μεΑ. με το παρόν έγγραφό της, σας μεταφέρει το αίτημα της Πανελλήνιας Ομοσπονδίας Νεφροπαθών σχετικά με την αύξηση της αποζημίωσης για τη μετακίνηση των αιμοκαθαιρόμενων ασθενών από και προς τη μονάδα τεχνητού νεφρού.

Όπως επισημαίνει και στην υπ’ αριθ. πρωτ. 2481/20.06.2022 επιστολή της, η Πανελλήνια Ομοσπονδία Νεφροπαθών, την οποία σας επισυνάπτουμε, θεωρείται επιτακτική η ανάγκη αναπροσαρμογής της αποζημίωσης για τη μετακίνηση των αιμοκαθαιρόμενων ασθενών, σύμφωνα με την αύξηση που έχει δοθεί στο κόμιστρο των ταξί, λαμβάνοντας υπόψη ότι από το 2013 ισχύει το ίδιο ποσό αποζημίωσης, χωρίς να έχει γίνει καμία αύξηση.

Ως εκ τούτου απευθυνόμαστε σε εσάς και ζητάμε να προβείτε στις απαραίτητες ενέργειες για την αναπροσαρμογή της αποζημίωσης που δίνεται για τη μετακίνηση των αιμοκαθαιρόμενων ασθενών από και προς τη μονάδα τεχνητού νεφρού, ώστε να μην επιβαρύνονται οικονομικά οι ίδιοι, λαμβάνοντας υπόψη ότι η εντεινόμενη ακρίβεια από τις ενεργειακές ανατιμήσεις, συμπαρασύρει το κόστος διαβίωσής τους, οδηγώντας τους σε κυριολεκτική φτωχοποίηση.

Ευελπιστώντας πως θα εξετάσετε άμεσα το προαναφερόμενο αίτημα και θα ανταποκριθείτε θετικά, σας ευχαριστούμε εκ των προτέρων.

Συνημμένα σας αποστέλλουμε την υπ’ αριθ. πρωτ. 2481/20.06.2022 επιστολή της Πανελλήνιας Ομοσπονδίας Νεφροπαθών, που αναφέρεται στο εν λόγω ζήτημα.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας
* Γραφείο Αναπληρώτριας Υπουργού Υγείας , κ. Α. Γκάγκα
* Γραφείο Διοικήτριας ΕΟΠΥΥ, κ. Θ. Καρποδίνη
* Π.Ο.Ν.
* Πανελλήνιο Σύνδεσμο Νεφροπαθών

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |